Noch da Niederlog vom Kaisareich im Easchtn Wejdgriag hom Frankreich, Grossbritannien und de USA im Vasailla Vatrog (den de deitsche Delegation noch ultimadiva Auffoaderung unta Protest am 28. Juni 1919 untazeichnet hod) de zualässige Truppenstärke vom deitschn Reichsheer auf 100.000 Mo (plus 15.000 fia de Marine) eigschränkt. A schwaare Artillerie und Paunza woan genauso vabodn wia Luftstreitkräft odaraa Generalstob. Driba hinaus haums a Foaschungsvabot üba Chemiewoffa vahängt. Unta soichane Auflogn is am 23. März 1921 de Reichswehr grindt wuan. Drin war da Ontej von Soidotn, de ois Offizia oda Untaoffizia dient hom, im Vahejtnis zu de Monnschoftsdienstgrad extrem hoch. So woas schbäda meglich, innerhoib von wenign Joah de Armä personell um a Vuifochs zum vagreßan.